संसारनि जिब-जुनार, बिफां-लाइफां, दावसिन-दावला, दैमा-दैसा, लैथो-लैथोमा गासैखौबो इसोरा सोरजिदों होननानै जों गोथार धोरोम बिजाबफोराव फरायनो मोनो। इसोरा जोंखौ खैफोद-आफोदनिफ्राय रैखा खालामो होननानै फोथायो। जोंनि लोमजानाय-साजानायफोराव इसोरा थोंजों फैयाब्लाबो दाख्थर-नार्सनि जोहै जोंखौ बेमार-आजारनिफ्राय रैखा खालामो । बुंनो थाङोब्ला दाख्थरखौ नैथि इसोर बादि सानजायो। मानोना दाख्थरफोरा जोंखौ गोदान जिउ होफिननाय बादि जायो। जोंनि लोगोयाव इसोरा थाफादेरोब्ला दाख्थरनि मुलि गरसेजोंनो जों गोख्रों जायो। बि बादि नैथि इसोर बादि सानजाग्रा दाख्थरखौनो साननैसो सिगां हजाइ जिल्लानि लंकायाव दोलोसे सुबुंफोरा सासे दाख्थरखौ गाज्रियै गाग्लोबनायनि गोबां फिन जाथाय सोमजिदों हादरसायाव। थांनाय 1 जुनखालि दाख्थरफोरा हादरसा नाङै हेंथा खालामनायाव देहा फाहामसालिफोराव अपिडियाव लोमजानाय सुबुंफोरखौ नायनाया बन्द जादों। बिदिनो सासे नार्सखौबो गाज्रियै बुदोंमोन। फोरमायनांगोनदि सासे कभिड बेरामिया जिउ गोमानायाव बेरामिनि सोमोन्दोयारि लोगोसे गुबुन सुबुंनि दोलोसेया दाख्थरनि सायाव बिदि गाज्रियै गाग्लोबदों। दा पुलिसा बि जाथायजों लोबबा थानाय सा 24 सुबुंफोरखौ हमनो हाबाय। आसामाव सानफ्रोमबो गोबां अनजिमानि कभिड बेरामिफोरा जिउ खोमानो गोनां जादों। सावस्रि बिफान आरो दाख्थरफोरा सान-हर देहा फाहामथायाव मुखुब थानायनि उनावबो माखासे कभिड बेरामिफोरा जिउ खोमानो गोनां जादों। बेरामिखौ गोबावै देहा फाहामसालिसिम लांनायनि थाखाय बि रोखोमनि बेले-बेजेया सोमजिदों जानो हागौ ! जायनि थाखाय बेरामिखौ फाहामनो जेबो मुलि गैया, बिनिखायनो सिगांग्रो सिनायथिनाय आरो थाब देहा फाहामसालियाव थिसन हैनायनि थाखाय सोरखारा खावलाय बोदों। सावस्रि बिफान आरो सोरखारनि खावलायनायनि सायाव खोनासङै खायसे सुबुंफोरखौसो बिदि खैफोदाव गोग्लैनायखौ नुनो मोनो। नाथाय कभिडनि सनदेरनायजों थैनायनि थाखाय हादरसायाव जेरावबो दाख्थर-नार्सफोरखौ गाग्लोबनाय जाथाय जानाय नुवाखैमोन। बिदि रोखोमनि गाग्लोबनाया जेरावबो दा जाफिनथों। बिनि थाखाय सोरखारा गोख्रों नोजोर लाखिनांगोन। नङाब्ला गुबुन जायगाफोरावबो बिदि रोखोमनि गाग्लोबनाय जाफिननो हागौ! दा हादरसा सोरखारनि सावस्रि मन्थ्रि केशब महन्तआ बे बेलायाव गोख्रों राहा लानायनि बाथ्रा बुंदों। गाग्लोबनायाव लोबबा थानाय दायनिगिरिफोरखौ नांगौबादि साजा होयाब्ला इयुनाव बिदि रोखोमनि जाथाय जाफिननाय नङा होननानै बुंनो हाया। आसाम पुलिसाबो बिदि रोखोमनि जाथायनि सायाव थाब नायबिजिरनानै फोजोब नांगौ। बिदिनो आसामनि गिबि मन्थ्रि ड० हिमन्त बिश्व शर्माआबो दायनिगिरिफोरनि सायाव गोख्रों राहा लागोन होननानै बुंदों। बिनिखायनो दाख्थर एबा नार्सफोरनि सायाव जानला-मानला गाग्लोबनायखौ रायजो-राजाफोरा माब्लाबाबो लुबैथारा। बिदि रोखोमनि गाग्लोबगिरि दायनिगिरिफोरा जेन खारग’या बिनि सायाव खुंथाय आरो पुलिसा गोख्रों राहा लानांगोन। दा आसामनि दाख्थर आरो नार्सफोरखौ गाग्लोबनायखौ बन्द’ खालामनो हानाय बादि गोख्रों आयेन दानांसिगौ होननानै सोरखारनि खाथियाव दाबि दैखांदों। बिदि आयेन दायाब्ला बि बादि गाग्लोबनायखौ बन्द’ खालामनो हानाय नङा।